題陳宗元立齋
作者：曾丰
朝代：宋

paragraphs: 人言禮起於太一，吾言禮止於皇極。
强名皇極體何如，卓然萬象中間立。
流年鼎鼎三十餘，古人有立君可無。
克己未追顔所復，過庭猶學鯉之趨。
五禮同歸一中爾，何當中立而不倚。
膰肉無來孔子行，皮冠不設虞人止。
區區行止未足輕，擴充更可輕死生。
黄壚在前始易簀，白刃垂下猶結纓。
一有所立百無抗，砥柱中當拍天浪。
千古不磨立齋名，泰山北斗在頭上。